CELEX: 32021D0506(01)
Language: ro
Date: 2020-12-09 00:00:00
Title: Decizia Nr. H11 din 9 decembrie 2020 privind amânarea termenelor menționate la articolele 67 și 70 din Regulamentul (CE) nr. 987/2009, precum și în Decizia nr. S9, din cauza pandemiei de COVID-19 (Text cu relevanță pentru SEE și pentru Acordul CE/Elveția) 2021/C 170/04

6.5.2021   
            
            
               RO
            
            
               Jurnalul Oficial al Uniunii Europene
            
            
               C 170/4
            
         
      DECIZIANr. H11
      
      din 9 decembrie 2020
      privind amânarea termenelor menționate la articolele 67 și 70 din Regulamentul (CE) nr. 987/2009, precum și în Decizia nr. S9, din cauza pandemiei de COVID-19
      (Text cu relevanță pentru SEE și pentru Acordul CE/Elveția)
      (2021/C 170/04)
      COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
      având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), conform căruia Comisia administrativă are responsabilitatea de a trata toate chestiunile administrative sau de interpretare care decurg din dispozițiile Regulamentului (CE) nr. 883/2004 și ale Regulamentului (CE) nr. 987/2009 al Parlamentului European și al Consiliului (2),
      având în vedere articolul 35 și articolul 65 alineatul (8) din Regulamentul (CE) nr. 883/2004 și articolele 67 și 70 din Regulamentul (CE) nr. 987/2009,
      având în vedere jurisprudența Curții de Justiție, potrivit căreia pot fi invocate cazurile de forță majoră dacă nerespectarea obligațiilor legale a fost cauzată de circumstanțe independente de voința celor implicați, anormale și neprevăzute, ale căror consecințe nu ar fi putut fi evitate în ciuda tuturor diligențelor depuse (a se vedea hotărârea Curții de Justiție din 13 iulie 1995, C-391/93, Perrotta, EU:C:1995:240)
      întrucât:
      
                  (1)
               
               
                  Statele membre au fost afectate într-un mod unic de consecințele epidemiei de COVID-19. Criza afectează în mod semnificativ procedurile de lucru obișnuite din cadrul instituțiilor relevante din statele membre și creează o situație excepțională în care nu este posibilă funcționarea normală a procedurilor de rambursare.
               
            
                  (2)
               
               
                  La aplicarea normelor privind rambursarea prevăzute la articolele 67 și 70 din Regulamentul (CE) nr. 987/2009, trebuie să se țină seama de unicitatea situației.
               
            
                  (3)
               
               
                  Având în vedere faptul că statele membre și instituțiile lor competente au fost afectate diferit de epidemia de COVID-19 până în prezent și că evoluția epidemiei este încă imprevizibilă, va fi necesară monitorizarea permanentă a situației. Atunci când și acolo unde este necesar, prezenta decizie trebuie modificată în consecință și se pot încheia acorduri adiționale între statele membre.
               
            DECIDE:
      
                  1.
               
               
                  Toate termenele limită pentru introducerea și soluționarea creanțelor menționate la articolele 67 și 70 din Regulamentul (CE) nr. 987/2009, precum și în Decizia nr. S9, care se încheie între 1 februarie 2020 și 30 iunie 2021, se prelungesc cu șase luni.
               
            
                  2.
               
               
                  Prezenta decizie înlocuiește Decizia nr. H9 din 17 iunie 2020 (3).
               
            
                  3.
               
               
                  Prezenta decizie se publică în Jurnalul Oficial al Uniunii Europene. Se aplică de la 10 decembrie 2020.
               
            
         
            
               Președintele Comisiei administrative,
            
            Moira KETTNER
         
      
      
         (1)  JO L 166, 30.4.2004, p. 1
      
      
         (2)  JO L 284, 30.10.2009, p. 1
      
      
         (3)  JO C 259, 7.8.2020, p. 9.